Abild Kirke
Abild Kirke er en sognekirke, der ligger på en svag hævning i Abilds vestlige udkant.
Kirkegården, som strækker sig mod nord og syd for kirken, er omgivet af kløvstensdiger på alle sider, bortset fra mod nord hvor den omkranses af hæk.
Kirken består af romansk kor og skib, en senromansk eller unggotisk forlængelse af koret, et gotisk tårn og et våbenhus på korets sydside. I midten af 1200-tallet blev koret af munkesten forlænget, men skalmuring i forbindelse med større ombygning i 1709 gør det umuligt at bestemme, hvor det oprindelige kor ophører og forlængelsen begynder. Både kor og skib har fladt træloft, og hele kirken står med overhvidtede vægge.
Mod vest i kirken står det lille gotiske tårn, som er opført i munkesten og har saddeltag med gavle i øst og vest. Det usædvanlige tårnrum er langstrakt nord-syd og har fladt træloft.
Ved den store ombygning i 1709 blev det oprindelige skib revet ned og genopført fra bunden i teglsten, og der blev opført et nyt våbenhus på korets sydside, også i tegl. Våbenhusets usædvanlige placering kan skyldes, at koret oprindelig havde en præstedør mod syd. I 1886 blev våbenhuset ombygget til sakristi, da det gotiske tårn samtidigt blev omdannet til våbenhus.
I dag fremstår hele kirken hvidkalket udadtil, men helt til 1921 stod både tårn, sakristi og kor i blank mur med synlige sten.
Den romanske granitdøbefont har en forholdsvis lav kumme, der med sin spiralfrise over krydsende rundbuer svarer til kummen i Klanxbüll i det nuværende Tyskland, ca. 17 kilometer væk.
Tidligere har kirken været hjemsted for en korbuekrucifiksgruppe fra 1400-tallet: En Mariafigur og en Johannesfigur herfra er bevaret på museet i Tønder, mens selve korbuekrucifikset er gået tabt. Altertavlen stammer fra omkring år 1500 og er en sengotisk skabstavle med to bevægelige fløje. I midtskabet ses "nådestolen" flankeret af Jomfru Maria med barnet og Sankt Nicolaus, kirkens værnehelgen. I de to fløje ses de 12 apostle.
Prædikestolen er fra omkring 1585, men er ændret meget i tidens løb og fremstår i dag med fire oprindelige fag samt ét nyt. Stolen er stafferet på grundlag af et ældre farvelag fra 1769. Over døbefonten hænger en fontehimmel fra 1692, sandsynligvis udført af Peter Petersens værksted i Tønder.
I tårnrummet findes to gravsten fra 1600-tallet. Den ene er fra 1689 og er sat over "Marice Tygesen", mens den anden mindes "Boeld Mathes W", død 1694. Syd for skibet findes en gravsten fra 1846 sat over "Anders Iensen". Desuden findes på kirkegården to historiske støbejernskors fra 1907 og 1908.